b'\n_START_ARTICLE_\nTrimming av forbrenningsmotorer\n_START_SECTION_\nTrimming av totaktsmotorer i biler, mopeder og motorsykler\n_START_PARAGRAPH_\nTotaktsmotorer har et stort potensial for trimming, og kan yte sv\xc3\xa6rt h\xc3\xb8y effekt i forhold til slagvolum og fysisk st\xc3\xb8rrelse. (p\xc3\xa5 bekostning av bensinforbruket, som kan bli enormt. En feilaktig trimmet 50cc motor kan bruke opptil en liter p\xc3\xa5 mila i enkelte tilfeller.)_NEWLINE_Ved \xc3\xa5 file vekk litt av skylleportene kan motoren forbrenne mer bensin som \xc3\xb8ker draget, men ikke toppturtallet i s\xc3\xa6rlig grad. For \xc3\xa5 f\xc3\xa5 et bedre toppturtall kan man file eksosportene bredere og h\xc3\xb8yere. Ved \xc3\xa5 file eksosporten kan motoren n\xc3\xa5 et h\xc3\xb8yere turtall, og jo h\xc3\xb8yere turtall man kan oppn\xc3\xa5, jo mer toppeffekt kan man oppn\xc3\xa5. _NEWLINE_Man kan ogs\xc3\xa5 kj\xc3\xb8pe ferdig trimmede sylindere. Det er helst til mopeder man f\xc3\xa5r disse sylindrene, men de finnes ogs\xc3\xa5 til totakts lettsykler. Slagvolumet varierer en del siden man ikke bare f\xc3\xa5r sylindere med st\xc3\xb8rre boring, men ogs\xc3\xa5 veivakslinger med lengre slaglengde som \xc3\xb8ker slagvolumet. Det er viktig \xc3\xa5 tilpasse portene ved bruk av en slik, eller benytte sylinder tilpasset slaglengden, ellers vil man f\xc3\xa5 en "kant" mellom stempelet og kanalene som begrenser effekten eller gj\xc3\xb8r motoren ubrukbar. Man m\xc3\xa5 ogs\xc3\xa5 benytte en forkortet r\xc3\xa5de eller en h\xc3\xb8yere sylinder som er tilpasset slaglengden._NEWLINE_Bruker man en veivaksling med original slaglengde kan man vanligvis forvente \xc3\xa5 f\xc3\xa5 et slagvolum p\xc3\xa5 mellom 65 og 80 ccm p\xc3\xa5 mopeder. Trimylindere i denne st\xc3\xb8rrelsen er kjent for \xc3\xa5 ha potensial til \xc3\xa5 oppn\xc3\xa5 en meget h\xc3\xb8y toppeffekt hvis man har verkt\xc3\xb8yet, kunnskapen og de andre delene som beh\xc3\xb8ves. Ved maksimal tuning av en mopedmotor kan man oppn\xc3\xa5 en toppeffekt p\xc3\xa5 25-30 hk, men da er slagvolumet mer enn 50cc og den kan da egentlig ikke lenger pr. definisjon kalles mopedmotor. Det finnes 50cc konkurransesykler med opptil over 20 hk._NEWLINE_Ved s\xc3\xa5 hard trimming vil motoren bli veldig hissig, ha liten bunneffekt og stor toppeffekt, noe som betyr at man m\xc3\xa5 jage motoren opp p\xc3\xa5 turtall for at den skal trekke mopeden ordentlig. _NEWLINE_Dette har liten betydning p\xc3\xa5 scootere og andre som har trinnl\xc3\xb8s variator, ettersom motoren da vil arbeide i et sv\xc3\xa6rt snevert turtallsomr\xc3\xa5de uansett. Man f\xc3\xa5r trimdeler ogs\xc3\xa5 til variatorer. Vekter med forskjellig tyngde er \xc3\xa5 f\xc3\xa5, og jo lettere de er, jo h\xc3\xb8yere turtall vil motoren g\xc3\xa5 p\xc3\xa5 for \xc3\xa5 holde en gitt hastighet. En sideeffekt av dette er at man vil f\xc3\xa5 en lettere svingmasse p\xc3\xa5 motoren og dermed bedre turtallsrespons, noe som er en fordel ved konkurransekj\xc3\xb8ring._NEWLINE_Mange mopeder og lettsykler er ogs\xc3\xa5 konstruert for \xc3\xa5 ha en langt st\xc3\xb8rre toppeffekt fra fabrikk, disse er nedtrimmet i Norge for \xc3\xa5 klare hastighetskravet. Dette kan oppn\xc3\xa5s ved at originalsylinderen blir "strupt" eller "plombert" ved \xc3\xa5 bruke tette eksosanlegg og luftfilterbokser, og sm\xc3\xa5 dyser i forgasseren. Alternativt kan sylinderen v\xc3\xa6re byttet ut med en annen som kan sies \xc3\xa5 v\xc3\xa6re det motsatte av en trimsylinder. Dette er langt \xc3\xa5 foretrekke hvis man \xc3\xb8nsker \xc3\xa5 beholde mopeden eller lettsykkelen lovlig, ettersom en slik vil v\xc3\xa6re langt mer kj\xc3\xb8rbar i alle turtallsomr\xc3\xa5der, v\xc3\xa6re mer p\xc3\xa5litelig, og bruke mindre drivstoff._NEWLINE_Det finnes ogs\xc3\xa5 sylindere der man har optimalisert dreiemoment p\xc3\xa5 lavere turtall fremfor toppytelse. Disse brukes til trialkj\xc3\xb8ring og yter 8-10 hk._NEWLINE_Forgassere og eksosanlegg som er tilpasset sylinderen er ogs\xc3\xa5 viktig, og man f\xc3\xa5r disse samt dyser til forgasserne i et utall st\xc3\xb8rrelser. Optimal utf\xc3\xb8relse av ekspansjonskammeret p\xc3\xa5 eksosanlegget i forhold til slagvolum og trimmingsgrad har stor betydning for effekt og dreiemoment._NEWLINE_Mopeder og lettsykler med s\xc3\xa5kalt dreieventil, ogs\xc3\xa5 kalt roterende innsug ble ofte nedtrimmet ved at man satte p\xc3\xa5 en plate med mindre \xc3\xa5pning, som ga d\xc3\xa5rligere effekt. Dette var lett \xc3\xa5 endre p\xc3\xa5 ved at man \xc3\xb8kte \xc3\xa5pningen p\xc3\xa5 dreieskiven igjen, denne kunne g\xc3\xa5 opp mot 205 grader p\xc3\xa5 konkurransemotorer. En tommelfingerregel var at motoren gikk bra n\xc3\xa5r den var "klipt"(man snakket ofte om "klipping" av dreieskiver, men de var i realiteten sagd/slipt) og plassert slik at innsuget akkurat begynner \xc3\xa5 \xc3\xa5pne n\xc3\xa5r stempelet var i bunn, og akkurat begynner \xc3\xa5 stenge n\xc3\xa5r stempelet var p\xc3\xa5 topp.'